Verdoemende bewyse in Malema-saak gelewer | Maroela Media
Verdoemende getuienis is Donderdag in die Oos-Londense streekhof teen Julius Malema, leier van die EFF, en sy medebeskuldigde, Adriaan Snyman, gelewer. Die saak hou verband met die vuurwapenverwante aanklagte waarop Malema en Snyman sedert 2018 tereg staan.
'n Ballistiese deskundige het in die hof aangevoer dat hy die patroondoppie wat op die toneel gevind is, positief met die geweer wat deur Malema se lyfwag vir ballistiese toetse ingegee is, kan verbind.
Die deskundige het voorts gesê dit wil voorkom of daar met dele van die vuurwapen gepeuter is – moontlik in 'n poging om dit moeiliker te maak om die patroondoppie aan die geweer te koppel.
Ernst Roets, hoof van beleid en aksie by AfriForum, sê Malema se strategie is duidelik om alles te ontken. Boonop het sy weergawe verskeie kere verander. Eers is daar gesê die vuurwapen het loskruitpatrone (blanks) afgevuur en later is aangevoer dat 'n speelgoedgeweer gebruik is.